काठमाडौं । प्रधानमन्त्री केपी शर्मा ओलीले सरकारको बागडोर सम्हालेको एक महिना पूरा भएको छ । प्रधानमन्त्री ओलीको एकमहिने कार्यकाल सरकार विस्तार, राष्ट्रप्रमुख र उपप्रमुखका साथै संघीय संसद्मा सभामुख, उपसभामुख, अध्यक्ष–उपध्याक्ष चयन, प्रदेश मन्त्रिपरिषद् विस्तार, प्रदेशसभालाई पूर्णता दिनेदेखि योजना निर्माणको गृहकार्यमै बितेको छ । नयाँ सरकारका लागि एकमहिने कार्यकाल शंकाको लाभ दिइने–मधुमासको एक तिहाइ मात्र समय हो । तर पनि बिहानीले दिउँसोको झल्को दिन्छ भनेझैं सरकार सुशासन र समृद्धिको ‘मिसन’मा अघि बढेको प्रस्ट संकेत देखिएको छ ।
